দিনাজপুরের কথিত পীরসহ দুজনের মূল হত্যাকারী গ্রেপ্তার : র‍্যাব | banglanewspaper
দিনাজপুরের কথিত পীরসহ দুজনের মূল হত্যাকারী গ্রেপ্তার : র‍্যাব
দিনাজপুর: দিনাজপুরের বোচাগঞ্জ উপজেলায় কথিত পীর ফরহাদ হোসেন চৌধুরী ও তার পালিত কন্যা রূপালী বেগমকে হত্যায় সরাসরি অংশ নেওয়ার অভিযোগে তারই এক মুরিদকে কুড়িগ্রাম থেকে গ্রেপ্তার করেছে র‌্যাব। আজ সোমবার বেলা সাড়ে ১১টার দিকে রংপুর র‍্যাব ১৩র কার্যালয়ে আয়োজিত ব্রিফিংয়ে এই তথ্য জানানো হয়।
ব্রিফিংয়ে র‍্যাব জানায়, ফরহাদ ও রূপালীর মূল হত্যাকারী মো. শফিকুল ইসলাম ওরফে বাবুকে (২৮) আজ ভোরে কুড়িগ্রাম জেলার ভূরুঙ্গামারী থানার সীমান্তবর্তী এলাকা জয়মনিরহাট বাজার এলাকা থেকে গ্রেপ্তার করা হয়। শফিকুলের বাড়ি বোচাগঞ্জে।
র‍্যাব ১৩র অধিনায়ক এ টি এম আতিকুল্যাহ বলেন, ফরহাদ ও রূপালী খুনের ঘটনাটি পুলিশের পাশাপাশি ছায়া তদন্ত করছে র‍্যাব। এই হত্যার ঘটনায় ইতিমধ্যে দুজন গ্রেপ্তার হয়ে ১৬৪ ধারায় স্বীকারোক্তিমূলক জবানবন্দি দিয়েছেন। এই জবানবন্দির ভিত্তিতে শফিকুলকে গ্রেপ্তার করা হয়।